钦定古今图书集成/明伦汇编/家范典/第030卷 > 《春草轩词》杨维桢
## 钦定古今图书集成/明伦汇编/家范典/第030卷 > 《春草轩词》杨维桢

毗陵华孝子幼武，六岁而孤，善事其母，以纯孝闻。尝自取孟郊《游子词》，名其所居轩曰“春草。” 予为体游子意，赋《春草轩词》。

春晖庭下春云暖，春草轩前草长短。中有百岁宜男
花，一色青蚨缀枝满。青蚨子母生死恩，草有灵芝生
孝门。春晖照人春不老，芝草阑干芝有孙。当时梦生
芝草绿，瑶草琅玕栖别鹄。孤儿日长草忘忧，锦裀护
儿如护玉。春菲菲，草油油，千金骏马五花裘。吁嗟儿
子毋嬉游，铜驼陌上春风愁。草萋萋，春杲杲，游子归
来在远道。堂前何以报春晖，身上春袍照春草。